27 ຄົນເສຍຊີວິດ ຍ້ອນເຫດລະເບີດຫລາຍບັ້ນ ໃນແບກແດດ (​ເບິ່ງ​ສະ​ໄລ​ດ໌)
ເຈົ້າໜ້າທີ່ອີຣັກເວົ້າວ່າ ເຫດລະເບີດຫລາຍ​ຄັ້ງ ຢູ່ເຂດຄຸ້ມ​ຂອງ​ຊາວ Shi’ite ໃນແບກແດດ ສົ່ງຜົນໃຫ້ 27 ຄົນເສຍຊີວິດ ແລະອີກ 60 ຄົນບາດເຈັບ.
ເຈົ້າໜ້າທີ່ອີຣັກເວົ້າວ່າ ໄດ້ເກີດເຫດລະເບີດຫລາຍຄັ້ງຢູ່ເຂດ ທີ່ພວກນັບຖືສາສະໜາອິສ ລາມນິກາຍ Shi’ite ອາໃສຢູ່ໃນນະຄອນຫລວງແບກແດດ ຊຶ່ງສົ່ງຜົນໃຫ້ 27 ຄົນເສຍຊີ ວິດ ແລະອີກ 60 ຄົນໄດ້ຮັບບາດເຈັບ ເຫດລະເບີດແຕກໃນວັນພະຫັດມື້ນີ້ ທໍາອິດແມ່ນເກີດຂຶ້ນໃນເຂດຄຸ້ມທາງເໜືອຂອງເມືອງ Sadr ພວກເຈົ້າໜ້າທີ່ເວົ້າວ່າ ລະເບີດໜ່ວຍນຶ່ງທີ່ຫ້າງໃສ່ລົດຈັກ ຄັນນຶ່ງ ແຕກຂຶ້ນໃກ້ກັບ ບ່ອນທີ່ກໍາມະກອນກຸ່ມນຶ່ງໄປໂຮມກັນຢູ່ເພື່ອຊອກຫາວຽກເຮັດ ຕິດຕາມໄປດ້ວຍລະເບີດ ແຄມທາງອີກລູກນຶ່ງ ໃນເວລາບໍ່ພໍເທົ່າໃດຕໍ່ມາ ຊຶ່ງເຫດລະເບີດສອງຄັ້ງນີ້ ໄດ້ເຮັດໃຫ້ 12 ຄົນເສຍຊີວິດ ຈາກນັ້ນ ຢູ່ໃນເມືອງ Kazimiyah ຊຶ່ງເປັນອີກເຂດນຶ່ງຂອງພວກນັບຖືນິກາຍ Shi’ite ໃນນະຄອນຫລວງແບກແດດ ລະເບີດທີ່ຫ້າງໄວ້ໃນລົດສອງຄັນ ໄດ້ເຮັດໃຫ້ 15 ຄົນ ເສຍຊີວິດ ການກໍ່ຄວາມຮຸນແຮງໃນວັນພະຫັດມື້ນີ້ ໄດ້ມີຂຶ້ນໃນ 2 ອາທິດ ລຸນຫລັງເຫດລະເບີດ ຫລາຍງວດຕິດຕໍ່ກັນ ທີ່ໄດ້ເຮັດໃຫ້ຢ່າງນ້ອຍ 69 ຄົນເສຍຊີວິດ ຢູ່ທົ່ວນະຄອນຫລວງ ການໂຈມຕີດັ່ງກ່າວເກີດຂຶ້ນ ພາຍຫລັງການຖອນ  ທະຫານຂອງສະຫະລັດອອກໄປ ທ່າມກາງຄວາມເຄັ່ງຕຶງທາງການເມືອງ ທີ່ເພີ້ມທະວີຂຶ້ນ ຢູ່ໃນອີຣັກ